ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

• Основания и цели на предложението

С Регламент (EС) 2021/92 на Съвета се определят възможностите за риболов за 2021 г. на определени рибни запаси и групи от рибни запаси, приложими във водите на Съюза, както и за корабите на Съюза в някои води извън Съюза. Обичайна практика е тези възможности за риболов да се изменят неколкократно по време на периода, за който са в сила.

• Съгласуваност с действащите разпоредби в тази област на политиката

Предложените мерки са разработени в съответствие с целите и правилата на общата политика в областта на рибарството (ОПОР) и са съгласувани с политиката на Съюза в областта на устойчивото развитие.

• Съгласуваност с други политики на Съюза

Предложените мерки са съгласувани с политиките на Съюза в други области — по-специално в областта на околната среда.

2. ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

• Правно основание

Правното основание на настоящото предложение е член 43, параграф 3 от Договора за функционирането на Европейския съюз.

Ангажиментът на Съюза към устойчивата експлоатация на живите водни ресурси произтича от задълженията съгласно член 2 от новия Основен регламент относно ОПОР.

• Субсидиарност (при неизключителна компетентност)

Предложението попада в обхвата на изключителната компетентност на Съюза в съответствие с член 3, параграф 1, буква г) от Договора. Следователно принципът на субсидиарност не се прилага.

• Пропорционалност

Настоящото предложение е в съответствие с принципа на пропорционалност поради следната причина: ОПОР е обща политика. Съгласно член 43, параграф 3 от Договора мерките за определянето и разпределянето на възможностите за риболов се приемат от Съвета.

• Избор на инструмент

Предложен инструмент: регламент.

3. РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

• Последващи оценки/проверки за пригодност на действащото законодателство

Не се прилага.

• Консултации със заинтересованите страни

В предложението са взети предвид отзивите на заинтересованите страни, консултативните съвети, националните администрации, рибарските организации и неправителствените организации.

• Събиране и използване на експертни становища

Предложението се основава на научното становище на Международния съвет за изследване на морето (ICES).

• Оценка на въздействието

Обхватът на Регламента относно възможностите за риболов е ограничен от член 43, параграф 3 от Договора.

• Пригодност и опростяване на законодателството

Не се прилага.

• Основни права

Не се прилага.

4. ОТРАЖЕНИЕ ВЪРХУ БЮДЖЕТА

Предложените мерки няма да имат отражение върху бюджета.

5. ДРУГИ ЕЛЕМЕНТИ

• Подробно разяснение на отделните разпоредби на предложението

Целта на предложените изменения е Регламент (ЕС) 2021/92 на Съвета да бъде изменен, както е описано по-долу.

Пясъчницата е вид с кратък живот, за който научното становище се предоставя през втората половина на февруари, а риболовът започва още през месец април. Във връзка с този вид в Регламент (ЕС) 2021/92 на Съвета беше определена нулева стойност за общия допустим улов (ОДУ). Тя следва да бъде изменена в съответствие с най-актуалното научно становище на ICES.

2021/0056 (NLE)

Предложение за

РЕГЛАМЕНТ НА СЪВЕТА

за изменение на Регламент (ЕС) 2021/92 по отношение на определени възможности за риболов за 2021 г. във води на Съюза и води извън Съюза

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 43, параграф 3 от него,

като взе предвид предложението на Европейската комисия,

като има предвид, че:

(1) С Регламент (EС) 2021/92 на Съвета[[1]](#footnote-1) се определят за 2021 г. възможностите за риболов на определени рибни запаси и групи от рибни запаси, приложими във водите на Съюза, както и за корабите на Съюза в някои води извън Съюза.

(2) В Регламент (ЕС) 2021/92 за общия улов (ОДУ) на пясъчница в участъци 2a и 3a на ICES и подзона 4 на ICES беше определена нулева стойност, тъй като все още не беше публикувано съответното научно становище на Международния съвет за изследване на морето (ICES); това становище е на разположение от 25 февруари 2021 г. Пясъчницата е вид с кратък живот, поради което риболовът започва на 1 април, малко след публикуването на научното становище.

(3) Ограниченията на улова на пясъчница в участъци 2a и 3a на ICES и подзона 4 на ICES следва да бъдат изменени в съответствие с най-актуалното научно становище на ICES.

(4) В Регламент (ЕС) 2021/92 се определят предварителните възможности за риболов за първото тримесечие на 2021 г. В член 14 от него освен това от 1 януари до 31 март 2021 г. се налага забрана за корабите, които извършват риболов на пясъчници с определени риболовни уреди в участъци 2a и 3a на ICES и в подзона 4 на ICES. Тъй като с посочения регламент се определят възможностите за риболов за цялата риболовна година, споменатата забрана следва да обхваща и периода от 1 август до 31 декември 2021 г., както беше и през 2020 г.

(5) Поради това Регламент (ЕС) 2021/92 следва да бъде съответно изменен.

(6) Ограниченията на улова, предвидени в Регламент (ЕС) 2021/92, се прилагат от 1 януари 2021 г. Поради това и разпоредбите, които се въвеждат с настоящия регламент по отношение на ограниченията на улова, следва да се прилагат от същата дата. Това прилагане със задна дата не засяга принципите на правната сигурност и защитата на оправданите правни очаквания, тъй като съответните възможности за риболов все още не са изчерпани.

(7) Поради неотложната необходимост риболовният сезон за пясъчница да започне навреме на 1 април 2021 г., настоящият регламент следва да влезе в сила в деня след деня на публикуването му,

ПРИЕ НАСТОЯЩИЯ РЕГЛАМЕНТ:

Член 1

 *Изменение на Регламент (ЕС) 2021/92*

Регламент (ЕС) 2021/92 се изменя, както следва:

(1) член 14 се заменя със следното:

„Член 14
Закрити риболовни сезони за пясъчници

В периодите от 1 януари до 31 март 2021 г. и от 1 август до 31 декември 2021 г. се забранява търговският риболов на пясъчници с дънни тралове, грибове или сходни теглени уреди с размер на окото под 16 mm в участъци 2a и 3a на ICES и в подзона 4 на ICES.“;

(2) приложение IА се изменя в съответствие с приложението към настоящия регламент.

Член 2

Настоящият регламент влиза в сила в деня след деня на публикуването му в *Официален вестник на Европейския съюз*.

Той се прилага от 1 януари 2021 г.

Настоящият регламент е задължителен в своята цялост и се прилага пряко във всички държави членки.

Съставено в Брюксел на […] година.

 За Съвета

 Председател

1. Регламент (ЕС) 2021/92 на Съвета от 28 януари 2021 г. за определяне за 2021 г. на възможностите за риболов на определени рибни запаси и групи от рибни запаси, приложими във водите на Съюза, както и за риболовните кораби на Съюза в някои води извън Съюза (ОВ L 31, 29.1.2021 г., стр. 31). [↑](#footnote-ref-1)